एक तरफ महेंद्र सिंह धोनी ताबड़तोड़ बल्लेबाज के रूप में विफल होते जा रहे हैं तो दूसरी तरफ युवा खिलाड़ी हार्दिक पांड्या मैदान में ताबड़तोड़ बल्लेबाज के रूप में नाम कमाते जा रहे हैं. रविवार को पाकिस्तान के खिलाफ चैंपियंस ट्रॉफी में जब युवराज सिंह आउट हुए, तब सभी उम्मीद कर रहे थे की महेंद्र सिंह धोनी मैदान पर उतरेंगे, लेकिन हार्दिक पांड्या उतरे और उन्‍होंने ताबड़तोड़ बल्लेबाजी करते हुए सिर्फ छह गेंद पर 20 रन बना डाले. पांड्या ने आखिरी ओवर की पहली तीन गेंद पर लगातार तीन छक्के लगाए. सिर्फ यही मैच नहीं, दूसरे मैचों में भी पांड्या ने शानदार बल्लेबाजी की है. पांड्या ने कुल मिलाकर अब सिर्फ आठ एकदिवसीय मैच खेले हैं, लेकिन उन्‍होंने 56 के औसत से 180 रन बनाए है और सबसे बड़ी बात यह है कि पांड्या का स्ट्राइक रेट 128 से भी ज्यादा है. 22 जनवरी 2017 को इंग्लैंड के खिलाफ पांड्या ने सिर्फ 43 गेंदों का सामना करते हुए 56 रन बनाए थे. 19 जनवरी 2017 को इंग्लैंड के खिलाफ पांड्या ने सिर्फ 9 गेंदों का सामना करते हुए 19 रन बनाए थे. चैंपियंस ट्रॉफी में बांग्लादेश के खिलाफ प्रैक्टिस मैच में भी पांड्या ने शानदार खेलते हुए सिर्फ 54 गेंदों का सामना करते हुए 80 रन बनाए थे.